Mange danskere oplever i dag, at der er en hård og grov tone på de sociale medier - men dét er ikke et nyt problem. Det kan Martin Bay Pedersen fra Herning skrive under på. I 2003 lancerede han 'NationX', hvilket var et tidligere chatsted for unge. Her kunne folk gratis oprette en bruger, hvor man kunne tilføje fotos, informationer om sig selv og chatte med andre brugere fra hele landet. - Målet var, at folk skulle have det sjovt, finde nye venner og føle sig underholdt, forklarer Martin Bay Pedersen, tidligere direktør for NationX, til TV2 Nord. Den grove tone eskalerede Men selvom platformen fik en god start, så udviklede det sig hurtigt i en retning, som Martin Bay Pedersen ikke havde regnet med. Tonen blev hård og grov blandt brugerne. - Folk begyndte at snakke mere og mere grimt til hinanden, og flere og flere begyndte at snakke grimt til hinanden. Det eskalerede faktisk i de fem til seks år, hvor NationX var på sit højeste, siger han til TV2 Nord. NationX var målrettet unge i hele Danmark, men på trods af dét var størstedelen af brugerne fra Nordjylland. Det sociale medie havde op til 75.000 brugere, som hver dag kommunikerede med hinanden via profilernes gæstebøger og private chatbeskeder. Selvom en del af brugerne også behandlede hinanden ordentligt, så blev den grove tone så stort et problem, at Martin Bay Pedersen måtte få ekstra hjælp fra 100 frivillige til at moderere brugernes beskeder og opførsel. - Det kom selvfølgelig bag på mig, for det var slet ikke det, der var meningen med NationX, siger tidligere direktør Martin Bay Pedersen til TV2 Nord. Opgaven var for stor og for svær Martin Bay Pedersen forsøgte dengang at løse problemerne med den grove tone på flere forskellige måder. Han kiggede for eksempel på, om han kunne ændre, hvordan brugerne kunne henvende sig til hinanden på platformen. Derudover havde han fokus på, hvilket budskab der lå i hjemmesidens design, og som et tredje eksempel kiggede han på, hvilke konsekvenser der kunne være for brugerne, hvis de ikke opførte sig ordentligt. - Men der var ikke noget, der kunne holde det nede, må jeg indrømme, siger Martin Bay Pedersen. - Hvis NationX havde fortsat med at vokse og stadig havde eksisteret i dag, så tør jeg slet ikke tænke på det. Det var så stor en opgave, at det kunne jeg faktisk ikke håndtere, og det kom meget bag på mig, siger Martin Bay Pedersen. Selvom NationX har været lukket siden omkring 2009, så håber Martin Bay Pedersen stadig på, at det snart vil lykkes at komme den grove tone til livs. - Det er en kæmpe opgave. Hvis politiet, forældre, skoler og alle former for autoriteter gør en indsats, så vil det gøre en forskel. Det er helt sikkert, siger han.

Referat:
Martin Bay Pedersen oplevede i 00'erne, at problemet med den hårde tone på sit sociale medie blev så stort, at han måtte anskaffe sig ekstra hjælp.